b'\n_START_ARTICLE_\nUnirea Rom\xc3\xa2niei cu Bulgaria\n_START_PARAGRAPH_\nUnirea Rom\xc3\xa2niei cu Bulgaria a fost un proiect, propus \xc3\xaen 1886, dar nefinalizat, deoarece posibilitatea form\xc4\x83rii unui stat puternic, din punct de vedere militar, era prost v\xc4\x83zut\xc4\x83 de c\xc4\x83tre Marile Puteri ale vremii._NEWLINE_Conform celor scrise de Titu Maiorescu \xc3\xaen volumul \xe2\x80\x9eIstoria politic\xc4\x83 a Rom\xc3\xa2niei sub domnia lui Carol I\xe2\x80\x9d, \xc3\xaen iunie 1886 bulgarii (prin cneazul Alexandru de Battenberg) i-au cerut oficial Regelui Carol I constituirea unei Confedera\xc8\x9bii rom\xc3\xa2no \xe2\x80\x93 bulgare sub sceptrul s\xc4\x83u, \xc3\xaen forma unei monarhii dualiste de tip austro-ungar, care s\xc4\x83 fie o federa\xc8\x9bie cu guverne separate, dar cu comand\xc4\x83 militar\xc4\x83 unic\xc4\x83 \xc3\xaen caz de r\xc4\x83zboi. Unirea Rom\xc3\xa2niei \xc8\x99i Bulgariei, sub sceptrul lui Carol I, a fost preg\xc4\x83tit\xc4\x83 \xc3\xaen detaliu \xc3\xaentre 1886 \xc8\x99i 1887. Ca urmare, Rusia, care \xc3\xae\xc8\x99i vedea periclitate interesele \xc3\xaen zon\xc4\x83, a amenin\xc8\x9bat imediat Rom\xc3\xa2nia \xc8\x99i Bulgaria cu ocupa\xc8\x9bia militar\xc4\x83, dac\xc4\x83 nu renun\xc8\x9b\xc4\x83 la ideea confedera\xc8\x9biei._NEWLINE_Dup\xc4\x83 consultarea Germaniei \xc8\x99i Austriei, care fuseser\xc4\x83 avizate c\xc4\x83 Rusia va interveni militar \xc3\xaen Rom\xc3\xa2nia \xc8\x99i Bulgaria, la 15 iunie 1887 Carol I i-a comunicat \xc8\x9barului Rusiei c\xc4\x83 nu va accepta coroana monarhiei dualiste rom\xc3\xa2no-bulgare f\xc4\x83r\xc4\x83 acordul s\xc4\x83u. Cum acest acord era imposibil, iar Marile Puteri nu doreau un nou r\xc4\x83zboi european \xc3\xaen problema oriental\xc4\x83, proiectul unirii a fost abandonat.'